SKRIFTLIG FORESPØRGSEL E-1305/02

af Miet Smet (PPE-DE) til Kommissionen

(7. maj 2002)

Om: Undersøgelse om lønnet husligt arbejde udført af tredjemand for private inden for den uformelle sektor

Den 15. november 2000 gav kommissær Diamantopoulou under plenarforsamlingens behandling af initiativbetænkningen om regulering af lønnet husligt arbejde inden for den uformelle sektor et klart tilsagn. Kommissionen ville udarbejde flere statistikker og gennemføre undersøgelser om regulering af lønnet husligt arbejde, som hidtil udføres som sort arbejde.

Endvidere henvises der til Europa-Parlamentets beslutning af 30. november 2000, hvori det blev understreget, at der ved udarbejdelse af lovgivning skal tages hensyn til de særlige arbejdsvilkår og arbejdsforhold for personer, der udfører husligt arbejde, herunder deres isolerede stilling og deres atypiske forhold til arbejdsgiveren. Der er også behov for en yderligere undersøgelse af situationen for indvandrere, der udfører husligt arbejde, og der bør foreslås løsninger for at skabe anstændige opholdsmuligheder i EU.

Europa-Parlamentet ønsker endvidere, at der i retningslinjerne for beskæftigelsen foreslås foranstaltninger, som fører til anerkendelse af husligt arbejde som en erhvervssektor, hvilket indebærer, at der skal udvikles bestemmelser om arbejdstagerens sociale rettigheder, at udbud og

efterspørgsel inden for sektoren skal reguleres, at der skabes uddannelsestilbud og at offentligheden er med til at bære de finansielle byrder. For at kunne optage disse aspekter i retningslinjerne skal Kommissionen gennemføre en tilbundsgående undersøgelse, som klarlægger de forskellige muligheder for en politik på dette område.

Hvornår er disse undersøgelser indledt og hvilke emner behandles der? Foreligger der allerede resultater af undersøgelsen? Vil undersøgelsen også omhandle muligheden for en omlægning fra den illegale til den legale økonomi og derved intensivere bekæmpelsen af sort arbejde? Er undersøgelsen gennemført i forskellige medlemsstater? Kort sagt, hvor langt er Kommissionen med det tilsagn, som blev givet Europa-Parlamentet den gang?

Svar afgivet på Kommissionens vegne af Anna Diamantopoulou

(9. juli 2002)

Kommissionen er allerede i gang med at undersøge spørgsmålet om sort arbejde, herunder husligt arbejde. En større undersøgelse af sort arbejde er for nylig udført på Kommissionens vegne. Konklusionerne heraf blev forelagt på et seminar den 26. februar 2002, som det ærede medlem deltog i. Det blev fremhævet, at der er behov for både forebyggende aktioner og sanktioner. Denne kombination af politiske tiltag anses for at være den optimale tilgang til og den mest virkningsfulde politik for bekæmpelse af sort arbejde. I pressemeddelelsen af 28. februar 2002(1) om dette emne blev det meget tydeligt anført, at medlemsstaterne skulle styrke indsatsen for at få fastslået omfanget af sort arbejde, for at bekæmpe det og for at skabe reelle arbejdspladser i stedet. Dette var af helt afgørende betydning i betragtning af den umiddelbare sammenhæng mellem indsatsen mod sort arbejde og bestræbelserne for at indfri Lissabon-målsætningen om fuld beskæftigelse inden 2010, samtidig med at der kunne skabes et sundt makroøkonomisk miljø. Det bredere billede af sort arbejde skal undersøges, fordi bekæmpelse af sort arbejde kan danne grundlag for skabelse af job af højere kvalitet og en sundere konkurrence mellem virksomhederne.

Hvad angår regulering af området, er personer, som udfører husligt arbejde, omfattet af arbejdsmiljødirektiverne, for så vidt som disse personer er beskyttet i den medlemsstat, hvor de udøver deres arbejde, på samme måde som ansatte i henhold til national arbejdsmarkedslovgivning.

Kommissionen mener, at disse spørgsmål hovedsageligt er dækket i retningslinje 9 (sort arbejde i forbindelse med iværksætteraktiviteter) og retningslinje 10 (som omhandler hele rækken af tjenester inden for servicesektoren). Der var betydelig modstand i Rådet og Udvalget om Beskæftigelse og Sociale Anliggender mod at ændre retningslinjerne for 2002, da det var den sidste udgave heraf, inden beskæftigelsesstrategien skal tages op til fornyet overvejelse efter fem år. Efter at have modtaget Europa-Parlamentets udtalelse sendte Kommissionen sit ændrede forslag til retningslinjerne for 2002 til Rådet, som ikke desto mindre har styrket retningslinje 9 i 2002-udgaven ved at tilføje en bemærkning om bekæmpelse af sort arbejde (i tilgift til forebyggelse).

De nationale handlingsplaner indeholder ofte bemærkninger om foranstaltninger, men mangler kvantitative data om sort arbejde i almindelighed og husligt arbejde i særdeleshed. I forbindelse med den stadige vurdering af beskæftigelsesstrategiens virkninger har medlemsstaterne i øvrigt indgivet meget få oplysninger om virkningerne af reformerne af skatte- og understøttelsessystemerne eller andre foranstaltninger vedrørende sort arbejde, de mindre veldokumenterede aspekter af servicesektoren eller husligt arbejde. I betragtning heraf vil dette område stadig være en prioritet i retningslinjerne for beskæftigelsen og i overvågningsaktiviteterne.

Der er imidlertid endnu ikke indberettet kvantificerede resultater af disse initiativer, og Kommissionen agter at undersøge spørgsmålet indgående. Selv om det vil tage nogen tid, inden programmet kan komme i gang, er det netop denne type baggrundsarbejde i forbindelse med gennemførelsen af beskæftigelsesstrategien, der kan finansieres gennem programmet. Kommissionen har faktisk planer om at anvende midler fra dette program til en nærmere undersøgelse af den uformelle økonomi. Denne undersøgelse skal efter planen påbegyndes, når de finansielle ressourcer er til rådighed, sandsynligvis i 2003. Husligt arbejde bliver et af de emner, der specifikt skal undersøges. Eksisterende god praksis, indvandring og kønsdimensionen bliver nøgleaspekterne i den dybtgående undersøgelse. Der fokuseres endvidere på forbedring af produktiviteten og kvaliteten af arbejdet set i tilknytning til lønningerne og den menneskelige kapital. Formålet med undersøgelsen er at indhente de fornødne oplysninger om husligt arbejde og derefter henlede medlemsstaternes opmærksomhed på nødvendigheden af at træffe passende foranstaltninger.

(1) IP/02/339.